C 157/6
MT
Il-Ġurnal Uffiċjali tal-Unjoni Ewropea
3.5.2023
OPINJONIJIET
IL-KUMITAT TAR-REGJUNI IL-153 SESSJONI PLENARJA TAL-KTR, 8.2.2023–9.2.2023
Opinjoni tal-Kumitat Ewropew tar-Reġjuni dwar “Progress fl-implimentazzjoni tal-SDGs” (2023/C 157/02)
Relatur:
Ricardo RIO (PT/PPE), Sindku ta’ Braga
IL-KUMITAT EWROPEW TAR-REĠJUNI (KtR),
1.
jenfasizza l-impenn tar-reġjuni u l-bliet għall-Għanijiet ta’ Żvilupp Sostenibbli (SDGs), kunċett universali favur dinja aktar ekwa u aktar ġusta, inklużiva, sostenibbli u reżiljenti, u l-importanza tagħhom għal irkupru Ewropew sostenibbli u tkabbir sostenibbli fit-tul; 2. jenfasizza r-rwol attiv li huma jaqdu fil-livell Ewropew b’rabta mal-SDGs.
L-adozzjoni tal-Opinjoni tal-KtR dwar It-twettiq tal-Għanijiet ta’ Żvilupp Sostenibbli sal-2030 is-sena l-oħra kienet pass importanti, peress li allinjat mal-Konklużjonijiet tal-Kunsill adottati f’Ġunju 2021 u trid tiġi segwita b’aktar azzjonijiet; 3. jisħaq li l-Aġenda 2030 qed toqrob nofs triq fil-fażi ta’ implimentazzjoni tagħha, u jenfasizza t-twemmin tiegħu fis-siwi tal-SDGs, speċifikament għall-promozzjoni tal-koerenza u l-inklużività tal-politiki fil-livelli kollha ta’ governanza; 4. jinnota b’dispjaċir li l-pandemija, il-gwerra fl-Ukrajna, iż-żieda fl-inflazzjoni, il-kriżi tal-enerġija fl-Ewropa u xejriet reċenti oħra kkontribwew għal xkiel fil-progress lejn it-tilħiq tal-SDGs, jenfasizza t-tħassib tiegħu dwar it-tnaqqis fir-ritmu tal-azzjoni klimatika u ż-żieda fir-riskju tal-faqar, speċjalment fost gruppi vulnerabbli, il-persuni bi sfond ta’ migrazzjoni u r-refuġjati; madankollu jtenni l-appoġġ tiegħu biex tinżamm l-enfasi fuq l-SDGs fil-livell tal-UE, nazzjonali, reġjonali u lokali, b’konformità mal-livelli ta’ kompetenza rispettivi tagħhom; 5. iqis, tabilħaqq, li l-isforzi u l-inizjattivi kollha biex jissolvew il-kriżijiet jistgħu jitqiesu wkoll bħala opportunità biex jingħata kontribut għall-implimentazzjoni tal-SDGs u biex tingħata spinta ġdida lil dan il-proċess; 6. jafferma li l-SDGs huma potenzjalment l-uniku pjan ta’ azzjoni olistiku għall-futur, li jista’ jibbilanċja l-multiplikazzjoni tal-oqfsa fil-livelli kollha – il-Ftehim ta’ Pariġi, il-Pjani Nazzjonali għall-Irkupru u r-Reżiljenza (RRPs) fl-ambitu tal-Faċilità għall-Irkupru u r-Reżiljenza, il-Konvenzjoni dwar id-Diversità Bijoloġika, il-Patt Ekoloġiku tal-UE, l-Aġenda Urbana l-ġdida, eċċ.; jenfasizza, barra minn hekk, in-natura olistika u l-universalità tal-SDGs, li jinkludu x-xjenza, l-ekonomija, il-politika, is-soċjetà ċivili u ċ-ċittadini kollha f’kull livell ta’ governanza; 7. jappella għal involviment aktar b’saħħtu tal-UE u għal strateġija ġenerali għall-implimentazzjoni tal-SDGs; jiġbed l-attenzjoni dwar ir-rwol u r-riżorsi tal-awtoritajiet lokali u reġjonali u għan-nuqqas, b’xorti ħażina, ta’ referenzi għall-SDGs u għad-dimensjoni territorjali fl-RRPs; 8. jenfasizza li għadd dejjem akbar ta’ bliet u reġjuni fl-Ewropa qed jużaw l-SDGs biex jappoġġjaw l-istrateġija ġenerali tagħhom għat-tkabbir/l-irkupru, u li din id-dimensjoni territorjali trid tiġi inkluża fil-kontribut tal-UE għas-Summit tan-NU dwar l-SDGs f’Settembru 2023; iqis li l-istrateġiji l-ġodda ta’ implimentazzjoni tal-SDGs tan-NU għandhom ikunu bbażati fuq approċċ minn isfel għal fuq, peress li l-livelli lokali u reġjonali jistgħu jadottaw approċċ aktar inklużiv fir-rigward tal-involviment tad-diversi partijiet interessati fil-post;